একটু পরে পলাশ কাঁটাচামচ সরিয়ে রেখে বলল—ধুৎ আর ভাল্লাগছে না। আমি চুপচাপ খেয়ে যাচ্ছিলাম। পলাশ বলল—দ্যাখ্‌ ছেলেরা কিরকম ফ্রড হয়। সাড়ে এগারোটার টাইম দিয়ে আমাকে বসিয়ে রেখেছে। খুব সম্ভবতঃ তোর দেবুদা আজ আর আসবে না। বাড়িতে গিয়ে মায়ের কাছে কিরকম ছোটো হব ভাব একবার। চ এবার উঠে পড়ি। আমি বললাম—দাঁড়া, আরেকটু বসি। হয়তো ট্রাফিকে আটকে গেছে। কত কী হতে পারে! পলাশ বলল—দিনটাই খারাপ। এর চেয়ে খারাপ কি কিছু হতে পারে?